CELEX: 32022D0848
Language: mt
Date: 2022-05-30 00:00:00
Title: Deċiżjoni tal-Kunsill (PESK) 2022/848 tat-30 ta’ Mejju 2022 li temenda d-Deċiżjoni (PESK) 2020/1464 dwar il-promozzjoni ta’ kontrolli effettivi tal-esportazzjoni tal-armi

31.5.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 148/50
               
            
         DEĊIŻJONI TAL-KUNSILL (PESK) 2022/848
         tat-30 ta’ Mejju 2022
         li temenda d-Deċiżjoni (PESK) 2020/1464 dwar il-promozzjoni ta’ kontrolli effettivi tal-esportazzjoni tal-armi
         IL-KUNSILL TAL-UNJONI EWROPEA,
         Wara li kkunsidra t-Trattat dwar l-Unjoni Ewropea, u b’mod partikolari l-Artikoli 28(1) u 31(1) tiegħu,
         Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà,
         Billi:
         
                     (1)
                  
                  
                     Fit-12 ta’ Ottubru 2020, il-Kunsill adotta d-Deċiżjoni (PESK) 2020/1464 (1).
                  
               
                     (2)
                  
                  
                     Id-Deċiżjoni (PESK) 2020/1464 tipprevedi perjodu ta’ implimentazzjoni ta’ 24 xahar għall-attivitajiet imsemmija fl-Artikolu 1 tagħha mid-data tal-konklużjoni tal-ftehim ta’ finanzjament imsemmi fl-Artikolu 3(3) tagħha.
                  
               
                     (3)
                  
                  
                     Fid-9 ta’ Frar 2022, il-Bundesamt für Wirtschaft und Ausfuhrkontrolle (BAFA), fil-kapaċità tagħha bħala l-Aġenzija ta’ Implimentazzjoni, talbet l-awtorizzazzjoni tal-Unjoni biex testendi l-perijodu għall-implimentazzjoni tad-Deċiżjoni (PESK) 2020/1464 sa 36 xahar, sat-30 ta’ Novembru 2023, minħabba sfidi li jirriżultaw mill-pandemija tal-COVID-19 li għadha għaddejja.
                  
               
                     (4)
                  
                  
                     BAFA titlob ukoll li tiżdied konferenza addizzjonali għall-pajjiżi sħab b’sistemi avvanzati ta’ kontroll tal-esportazzjoni, u avveniment addizzjonali ta’ valutazzjoni ta’ nofs it-terminu.
                  
               
                     (5)
                  
                  
                     Il-kontinwazzjoni tal-attivitajiet imsemmija fl-Artikolu 1 tad-Deċiżjoni (PESK) 2020/1464, inkluż iż-żewġ attivitajiet addizzjonali miżjuda permezz ta’ din id-Deċiżjoni tal-Kunsill, tista’ titwettaq mingħajr ebda implikazzjoni ta’ riżorsi finanzjarji sat-30 ta’ Novembru 2023.
                  
               
                     (6)
                  
                  
                     L-Artikolu 5 tad-Deċiżjoni (PESK) 2020/1464, u s-subtaqsimiet 5.2.5, 5.2.6 u t-taqsima 10 tal-Anness għal dik id-Deċiżjoni jenħtieġ li jiġu emendati skont dan,
                  
               ADOTTA DIN ID-DEĊIŻJONI:
         
            Artikolu 1
            Id-Deċiżjoni (PESK) 2020/1464 hija b’dan emendata kif ġej:
            
                        (1)
                     
                     
                        L-Artikolu 5 huwa sostitwit b’dan li ġej:
                        
                           “Artikolu 5
                           Din id-Deċiżjoni għandha tidħol fis-seħħ fid-data tal-adozzjoni tagħha u għandha tiskadi fit-30 ta’ Novembru 2023.”;
                        
                     
                  
                        (2)
                     
                     
                        L-Anness huwa emendat kif ġej:
                        
                                    (a)
                                 
                                 
                                    it-test tas-subtaqsima 5.2.5 huwa sostitwit b’dan li ġej:
                                    
                                                “5.2.5
                                             
                                             
                                                Konferenzi għal pajjiżi sħab b’sistemi avvanzati ta’ kontroll tal-esportazzjoni
                                                Il-proġett ser jieħu l-forma ta’ żewġ konferenzi fi Brussell li kull waħda minnhom iddum sa jumejn. Kull konferenza ser tipprovdi forum għal diskussjonijiet ta’ livell avvanzat bejn esperti tal-Unjoni u rappreżentanti ta’ livell għoli (fl-oqsma tal-politika, il-liċenzjar u l-infurzar) ta’ pajjiżi benefiċjarji b’sistemi avvanzati ta’ kontroll tal-esportazzjoni.
                                                Kull konferenza ser tagħti lill-pajjiżi benefiċjarji parteċipanti l-opportunità li:
                                                
                                                            (a)
                                                         
                                                         
                                                            jirċievu informazzjoni dwar l-aħħar żviluppi relatati mal-kummerċ tal-armi (eż. il-kanali attwali tal-akkwist, l-impatt ta’ teknoloġiji ġodda, u kwistjonijiet relatati mal-politika tas-sigurtà bħal theddid ibridu); u
                                                         
                                                      
                                                            (b)
                                                         
                                                         
                                                            jiddiskutu u jiskambjaw fehmiet dwar kif il-bidliet reċenti u t-titjib fil-kontrolli tal-kummerċ tal-armi jistgħu jiġu implimentati bħala parti mis-sistema nazzjonali tagħhom stess ta’ kontroll tal-esportazzjoni.”;
                                                         
                                                      
                                          
                              
                                    (b)
                                 
                                 
                                    It-test tas-subtaqsima 5.2.6 huwa sostitwit b’dan li ġej:
                                    
                                                “5.2.6
                                             
                                             
                                                Avvenimenti ta’ valutazzjoni
                                                Sabiex jiġi evalwat u rieżaminat l-impatt tal-attivitajiet li jsiru taħt din id-Deċiżjoni, ser jiġu organizzati tliet avvenimenti ta’ valutazzjoni (tnejn f’nofs it-terminu u wieħed finali) fi Brussell, idealment eżatt wara laqgħa regolari tal-COARM.
                                                Iż-żewġ avvenimenti ta’ valutazzjoni ta’ nofs it-terminu ser ikollhom l-forma ta’ sessjonijiet ta’ ħidma bil-parteċipazzjoni ta’ Stati Membri. Is-sessjonijiet ta’ ħidma jistgħu jdumu l-aktar jum wieħed.
                                                L-avveniment ta’ valutazzjoni finali ser ikollu l-forma ta’ avveniment fi Brussell bil-parteċipazzjoni ta’ pajjiżi benefiċjarji u ta’ Stati Membri. Ser jiġu mistiedna jattendu l-avveniment ta’ valutazzjoni finali sa żewġ rappreżentanti (uffiċjali adatti tal-gvern) ta’ kull pajjiż benefiċjarju.”;
                                             
                                          
                              
                                    (c)
                                 
                                 
                                    It-test tat-taqsima 10 huwa sostitwit b’dan li ġej:
                                    
                                                “10.
                                             
                                             
                                                Durata
                                                Il-proġett ser jintemm fit-30 ta’ Novembru 2023.”.
                                             
                                          
                              
                  
         
            Artikolu 2
            Din id-Deċiżjoni għandha tidħol fis-seħħ fid-data tal-adozzjoni tagħha.
         
         
            Magħmul fi Brussell, it-30 ta’ Mejju 2022.
            
               
                  Għall-Kunsill
               
               
                  Il-President
               
               C. COLONNA
            
         
         
            (1)  Id-Deċiżjoni tal-Kunsill (PESK) 2020/1464 tat-12 ta’ Ottubru 2020 dwar il-promozzjoni ta’ kontrolli effettivi tal-esportazzjoni tal-armi (ĠU L 335, 13.10.2020, p. 3).